  Майя Бывальцева 22-тӥ шуркынмонэ 2021-тӥ арын Вань удмуртъёслэн «Удмурт Кенеш» улосвылкуспо ассоциацизылы 30 ар тырме. Огазеяськонлэн тӧроез Татьяна Ишматова удмурт калыкез та пусйымон нуналэн ӟечкылаз. «Удмурт Кенеш» огазеяськонэз кылдытон сярысь пумкылъян Ижкарын 1991-тӥ арын 22-23 шуркынмонэ ортчем Удмуртъёслэн V огъясоюз ӧтчамзы кутӥзы. Солэн нырысетӥ тӧроез экономика тодосъя доктор Михаил Шишкин луиз. 2016-тӥ арысен Ассоциациен Татьяна Ишматова кивалтэ, 2021-тӥ арын ортчем ӧтчамлэн делегатъёсыз нош ик солы оскемзэс веразы. Туннэ «Удмурт Кенешлэн» ёзэтъёсыз Удмуртиысь вань каръёсын но ёросъёсын, озьы ик мукет улосвылъёсын вань. Солэн бур улаз удмурт егитъёслэн «Шунды» огазеяськонзы, «Удмурт нылкышно кенеш», мукет улосвылъёсын улӥсь удмуртъёслэн лулчеберетъя йӧскалык огазеяськонъёссы ужало. Удмуртлыкез азинтонын мыло-кыдо ужасьёсты пусъён понна огазеяськон Эрик Батуев, Кузебай Герд, Ашальчи Оки, Трокай Борисов премиосты юнматӥз. Со сяна, Ассоциацилэн Данъян книгаез вань. Тегъёс: Мерлык Ижкар Удмуртия УдмуртКенеш ТатьянаИшматова  